Man vas ná vrou in N14-botsing sterf | Maroela Media
Man vas ná vrou in N14-botsing sterf
'n Man is in hegtenis geneem ná Woensdag se botsing op die N14 in Monavoni, Centurion, waarin 'n vrou dood en 'n man en twee kinders ernstig beseer is.
Kapt. Agnes Huma, polisiewoordvoerder, het aan Maroela Media gesê die man is tans in aanhouding en 'n klag van strafbare manslag is aanhangig gemaak. Die man het egter nog nie in die hof verskyn nie en daarom kan geen verdere besonderhede in hierdie stadium bekendgemaak word nie.
Huma kon nie bewerings bevestig dat een van die voertuie wat in die botsing betrokke was 'n gesteelde voertuig is nie en het gesê daar is nie 'n klag van diefstal aanhangig gemaak nie.
Santi Steinmann, woordvoerder van Netcare 911, het gesê twee motors, 'n ligte afleweringsvoertuig en 'n swaar goederevragmotor was in die ongeluk betrokke. Volgens Steinmann het een van die motors glo agter teen die swaar goederevragmotor vasgery waarna die motor teen die ligte afleweringsvoertuig en die ander motor gebots het.
Die motors en die ligte afleweringsvoertuig het omgeslaan en die motor het op sy dak tot stilstand gekom. 'n Vrou wat in die ligte afleweringsvoertuig gery het, is op die toneel dood verklaar. 'n Man en 'n sewejarige seun het ernstige beserings opgedoen terwyl 'n vyfjarige meisie kritiek beseer is in die ongeluk.
Al die beseerdes was insittendes van die ligte afleweringsvoertuig. Die insittendes van die ander voertuie is nie in die ongeluk beseer nie.